ไฟแนนซ์ทูเดย์
โดย...ช.ชดา
23 มี.ค. 2558

โดย...ช.ชดา
... นึกว่า ปิยะ ซอโสตถิกุล ที่ปรึกษาธนาคารกรุงเทพ จะเข้าสู่วงการบันเทิง เพราะช่วงนี้เห็นเดินเข้าเดินออกตึกแกรมมี่ถี่ๆ แถมมีละครเรื่องใหม่ปิดวิกที่เมืองไทยรัชดาลัย จะต้องเห็นหนุ่มต่อพามาดามไปดูทุกครั้ง ในที่สุดก็ความแตกว่าหนุ่มต่อจะเข้าไปนั่งเป็นกรรมการในบริษัท จีเอ็มเอ็ม แกรมมี่ เพื่อช่วยเหลือดูแลแก้ไขปัญหาการเงินของแกรมมี่
ความเป็นมาของดีลนี้ไม่มีอะไรซับซ้อน เพราะหนุ่มต่อ กับคุณหนูบอย ถกลเกียรติ วีรวรรณ สนิทสนมกลมเกลียวกันมาตั้งแต่เด็ก เมื่อคุณบอยขอให้มาช่วยดูแลด้านการเงินให้พี่หน่อย คุณต่อก็มา พร้อมควักเงิน 15 ล้านบาท เข้ามาถือหุ้นในบริษัท จีเอ็มเอ็ม วัน ทีวี เทรดดิ้ง ประมาณ 1% ในส่วนของการเพิ่มทุนจาก 400 ล้านบาท เป็น 900 ล้านบาทด้วย เลยต้องไปๆ มาๆ เพื่อศึกษาธุรกิจบันเทิง
ไม่น่าเชื่อว่าจากบริษัทที่มีกระแสเงินสดสะพัด จนแตกแขนงธุรกิจออกไปมากมาย แต่แกรมมี่ก็แพ้พ่ายต่อกระแสดิจิทัล ช.ชดา แอบรู้มาว่า ตอนนี้จีเอ็มเอ็ม แกรมมี่ ได้เปลี่ยนสถานะเป็นลูกหนี้ธนาคารกรุงเทพ ในวงเงินประมาณ 2,500 ล้านบาทไปแล้ว
โปรดจับตาใครจะเจอแจ็กพอตหนี้เสียจากทีวีดิจิทัล
... ต่างกันราวฟ้ากับเหวในเรื่องการแก้ไขปัญหาชีวิตระหว่างเอสเอ็มอีแบงก์ และธนาคารอิสลามแห่งประเทศไทย (ไอแบงก์) ทางไอแบงก์แย่ลงๆ แต่งานนี้จะโทษ ชัยวัฒน์ อุทัยวรรณ์ ประธานไอแบงก์ที่ซูเปอร์บอร์ดส่งมาแก้ปัญหาก็ไม่ได้เต็มที่ เพราะปัญหาสะสมหมักหมมมานานจนเกินเยียวยา
..คุณพี่นิกกี้ นิพัทธ พุกกะณะสุต ฝากแจ้งกำหนดการพระราชทานเพลิงศพภรรยาที่รักยิ่ง อุบล พุกกะณะสุต ณ เมรุวัดเทพศิรินทราวาสราชวรวิหาร เวลา 17.00 น. ในวันเสาร์ที่ 28 มี.ค.นี้
ส่วน วรเชษฐ ชีวอัครพันธุ์ ผู้อำนวยการอาวุโส เครือข่ายลูกค้ารายย่อยธนาคารธนชาต แจ้งสวดพระอภิธรรมคุณพ่อฉีฉุ้นยิ่น แซ่ฉี ที่วัดหัวลำโพง ศาลา 17 เวลา 19.00 น. วันที่ 21-25 มี.ค. และ 26 มี.ค. ทำพิธีฝังที่สุสานวิสุทธิมรรคคีรี สระบุรี